จากกรณีผู้พิพากษายิงตัวเองในบ้านพักส่วนตัวที่จังหวัดเชียงใหม่ ล่าสุดเสียชีวิตแล้ว
จากกรณี นายคณากร เพียรชนะ อดีตผู้พิพากษาหัวหน้าคณะชั้นต้นในศาลจังหวัดยะลา ได้เขียนข้อความสั่งลาสังคมและคนใกล้ชิด ในเฟซบุ๊กส่วนตัวชื่อ “คณากร ตุลาคม” โดยเผยแพร่เอกสารส่วนตัว แจ้งให้ประชาชนทราบถึงการที่ถูกแทรกแซงผลคำพิพากษาที่เป็นเจ้าของสำนวน การถูกตั้งกรรมการสอบสวนและถูกพนักงานสอบสวนแจ้งข้อกล่าวหาเป็นผู้ต้องหาในคดีอาญา โดยได้ทิ้งท้ายด้วยข้อความขอรับบริจาคทุนการศึกษาแก่ลูก ก่อนที่จะตัดสินใจใช้อาวุธปืนยิงเข้าบริเวณหน้าอกข้างซ้าย ที่บ้านพักส่วนตัวในอำเภอดอยสะเก็ด จังหวัดเชียงใหม่ในช่วงเช้าที่ผ่านมาเจ้าหน้าที่ตำรวจ สถานีตำรวจภูธรดอยสะเก็ด จังหวัดเชียงใหม่ เข้าตรวจสอบที่บ้านพักของนายคณากร ในท้องที่อำเภอดอยสะเก็ด หลังจากที่ได้ใช้อาวุธปืนพกสั้น ยิงตัวเองที่ระเบียง บ้านจนได้รับบาดเจ็บสาหัส ก่อนเจ้าหน้าที่นำส่งโรงพยาบาลและเสียชีวิตที่โรงพยาบาลแมคคอร์มิคเชียงใหม่ ขณะนี้ทางเจ้าหน้าที่ตำรวจได้กันพื้นที่ที่เกิดเหตุเอาไว้พร้อมกับแจ้งให้กับเจ้าหน้าที่พิสูจน์หลักฐานเชียงใหม่เข้ามาร่วมตรวจสอบที่เกิดเหตุทั้งนี้ นายคณากร เพียรชนะ เคยก่อเหตุยิงตัวเองมาแล้วครั้งหนึ่ง ในห้องพิจารณาคดี ที่ศาลจังหวัดยะลา เมื่อวันที่ 4 ตุลาคม 2562 ได้รับบาดเจ็บสาหัส ก่อนจะมาก่อเหตุซ้ำอีกครั้งในวันนี้